**ОТЧЕТ ЗА ДЕЙНОСТТА НА**

**НЧ „БОЯН ПЕНЕВ – 1949 Г.” ПРЕЗ 2020 ГОДИНА**

Уважаеми членове на читалището, скъпи гости!

Днес провеждаме редовно годишно отчетно събрание на НЧ „Боян Пенев“, на което ще отчетем дейността през 2020 година.

Както знаете читалището е традиционно самоуправляващо се българско културно - просветно сдружение, което изпълнява и държавни културно - просветни задачи. Читалищната дейност се подпомага от общината, тъй като въпреки институционалната си независимост, читалището приема за приоритет в своята дейност общинската културна политика.

Изминалата година беше странна и необикновена. Световната пандемия, предизвикана от КОВИД 19 и обявеното извънредно положение в страната на 13 март, ни постави в много трудни и необичайни условия за работа. Дезинфекция, дистанция, защитни маски, ограничаване на достъпа станаха част от ежедневието ни. Прекратена беше работата на школите, клубовете и съставите за любителско творчество през почти целият период. Във времето, в което библиотеката работи, се спазваха всички противоепидемиологични мерки, в т.ч. влизане само по 1 читател, карантинен период на върнатите книги, задължително влизане с маски, дезинфекция на ръцете и т.н. Провеждането на мероприятия беше или изцяло забранено, или разрешено при заетост до 30 процента от капацитета на залите.

Ще разгледаме дейността на читалището в направленията – библиотечно обслужване, художествено – творческа дейност, работа по проекти и финансова дейност.

Едно от основните звена в читалището е читалищната библиотека, която, макар и при трудни и необичайни условия, продължи да работи за постигането на основните си цели – максимално задоволяване на читателските търсения с литература и информация.

Ето и малко статистически данни:

Потребители на библиотеката (читатели) – 303; От тях до 14 години - 133

Общо посещения 1 687, като от тях в Заемна за дома 1 436 и в Читалня – 251.

Заети библиотечни материали – 4 889

Постъпили библиотечни материали през 2020 г. (новозакупени и от дарения)- 785 екземпляра

Отчислени - 220 екземпляра (остарели по съдържание и физически повредени)

Наличност на библиотечния фонд към 01.01.2021 г. - 17 990 екземпляра.

Библиотечната документация – Инвентарни книги и Книга за движение на библиотечния фонд, е в пълна изрядност.

През 2020 г. библиотеката кандидатства с проект към Министерството на културата за финансова подкрепа за обновяване на библиотечните фондове по програма „Българските библиотеки – съвременни центрове за четене и информираност“. Проектът ни беше одобрен и бяха закупени 312 книги на стойност 4 607,77 лв. През изтеклата година получихме и над 300 книги от дарители на библиотеката.

Материалната база на библиотеката не е много добра. Стените са пропити от влагата, мазилката пада, мирише на мухъл, а част от книгите се похабяват. Помещението, в което се намира библиотеката е малко и става все по-трудно да се намери място за новите книги.

**Художествено-творческа дейност**

В този раздел ще разгледаме културните прояви, работата на школите, клубовете и съставите за любителско творчество, а също и участията им.

Както вече споменахме в доклада през голяма част от изминалата година дейността в читалището беше забранена или силно ограничена. Това наложи да се търсят нови форми на работа. Част от дейността ни се провеждаше дистанционно, а някой културни прояви и участия в конкурси на съставите ни бяха онлайн.

Тъй като и детските градини, училищата, центровете за хора с увреждания и клуба на пенсионера също не работеха или достъпът до тях беше забранен работихме предимно с хората, които посещават читалището и най-вече с децата от школите и съставите и с посетителите в библиотеката.

Организирани бяха викторина, посветена на 235 годишнината от рождението на Якоб Грим под наслов „Съкровищницата на Братя Грим; беседа „Зимните празници на българина“; децата от ДТС „Пламъче“ участваха в честването на 25 -тата годишнина на Агенция „Фаворит“ и в тържество, посветено на Деня на самодееца и на Баба Марта, а в началото на месец юли на открита сцена пред читалището представиха годишния си концерт „Падна чудна лятна нощ“, който бе заснет от Телевизия Шумен и излъчен в предаването „Седянка“; пред читалището беше проведена и забавна вечер с децата от състава „Танцуваме и спортуваме на открито“. Танцов клуб „Шумналии“ в партньорство с групи за народни хора от читалищата в Дивдядово и Царев брод организираха пред ДКТ „Васил Друмев“ флашмоб „Пробуждане с хоро“, посветен на националния празник на България 3 март. През летните месеци работихме с малки групи деца, с които четохме книги, рисувахме, забавлявахме се. За тях бяха организирани разнообразни мероприятия - беседата „Знаем ли историята на родното си място?“; „Басните – забавни и поучителни“; „Нарисувай баснята, която най – много ти е харесала“; „Разкажи ми приказка“; „Познай гатанката или изпей песен“; „В света на танца“; „Спомен от лятото“ – рисуване върху миди и камъчета; „Подари вдъхновение“ – изработване на картички, използвайки различни техники; „Остър ум“ – решаване на кръстословици. За краткото време след откриването на новия творчески сезон през есента и преди отново да забранят дейността в читалището в рамките на проект към Общински фонд „Култура“ беше проведен уъркшоп „Предай нататък“; видео заснемане на танца „Самодива“, изпълнен от ТК „Шумналии“ и на концерт на ДТС „Пламъче“ и ТК „Шумналии“.

Както вече казахме част от проявите бяха организирани и проведени онлайн. В Националния конкурс „България в сърцата и мечтите ни“ се включиха 150 деца със 160 литературни творби и рисунки. Имахме участници от Раднево, Карнобат, Царево, Бургас, Плачковци, Пловдив, Плевен, Силистра, Попово, Търговище, Видин, Варна, Троян, Дряново, Смядово, Шумен и др. На победителите в конкурса бяха изпратени грамоти и плакети.

Онлайн бяха проведени и няколко викторини – литературна викторина върху произведения от българската и чуждата литература; викторините „Познаваме ли българската литература“, посветена на 24 май и „Шуменски будители“, посветена на Деня на будителите. Последните две викторини бяха проведени съвместно със Сдружение „Алдора“.

Пред ученици от първи клас на СУ „Васил Левски“ онлайн беше изнесена беседата „Коледни празници и обичаи“.

През изминалата 2020 г. продължиха да работят школа по класически танци, школа по английски език, детски танцов състав „Пламъче“, клуб за народни хора „Шумналии“, а от есента работи и нов клуб „Възрожденци“ за пресъздаване на значими събития от българската история и за съхраняване на традициите.

Школите, клубовете и съставите за любителско творчество работиха при нормални условия само през месеците януари и февруари, след което със заповеди на Министъра на здравеопазването дейността им или изцяло беше забранена, или разрешена при намален капацитет на ползване на залите и при строго спазване на противоепидемиологичните изисквания. Това наложи да се търсят иновативни форми на работа и да се премине към дистанционна форма на работа там, където е възможно. За да запазят формациите си ръководителите проявиха креативност и организираха онлайн конкурси, беседи, концерти и репетиции.

С децата от ДТС „Пламъче“ беше проведен онлайн „Урок по танци“, в който бяха представени фолклорните области с характерните за тях носии, песни, танци и обичаи. Децата се включиха активно и в „Изложба на великденски яйца с логото на състава“.

С децата от Школата по класически танци беше организиран конкурс за най – артистична балетна поза, направиха интересни снимки за изработения видео клип „Аз, балерината, и моята коледна елха“.

А благодарение на нашите талантливи художествени ръководители Светла Денчева и Ростислав Борисов имахме удоволствието да се насладим макар и онлайн на два коледни концерта – балетен и фолклорен, които ни накараха да забравим за малко пандемията и да усетим коледния дух. Фолклорният концерт беше излъчен и по Телевизия Шумен.

Въпреки необичайната обстановка колективите участваха и във фестивали, събори, конкурси и др.

**ДТС „Пламъче“** участва в ХVІІ Черноморски събор „Евро фолк“ – Китен откъдето се завърна с куп награди - лауреат втора степен, Почетна грамота, Грамота за съществен принос и Препоръка за участие в Световна купа по фолклор във Велико Търново.

Съставът участва и в три онлайн фестивала: Международен фолклорен фестивал „Цветна плетеница“ - второ място, Фолклорен фестивал на хумора „Който се смее, не старее“ – с. Паламарца – втора награда и Национален детско юношески фолклорен фестивал „Мисионис пее и танцува”, където участваха две от децата с камерен танц.

**ТК „Шумналии“ участва във** Фестивал на българския фолклор „Пролетно надиграване“ – Варна и във Фолклорен фестивал „Дъга над морето“ – Лозенец.

**Школата по класически танци /балет/ завоюва второ място на** ІV MOVMNT Internasional Dance Competition – Русе – второ място и участва в Национална среща на детско-юношеските балетни състави – Лясковец, която няма конкурсен характер.

**Работа по проекти**

През 2020 г. имаме три одобрени проекта – един към Министерството на културата и два към общински фонд „Култура“.

Проектът към Министерството на културата е по програма „Българските библиотеки – съвременни центрове за четене и информираност“ и е за закупуване на нови книги. По този проект бяха закупени 312 книги на обща стойност 4 607,77 лв. Книгите са обработени и са на разположение на читателите в библиотеката.

Вторият проект „Фолклорна семейна работилница” към Общински фонд „Култура“ беше спечелен от ръководителя на ДТС „Пламъче“ и ТК „Шумналии“ – Ростислав Борисов. В рамките на проекта се проведоха уъркшоп „Предай нататък”, онлайн беседа на тема „Традициите в семейството преди и сега”, виртуална коледна изложба и онлайн коледен концерт, който беше заснет още през месец октомври. Проектът беше успешно финализиран и отчетен.

Третият одобрен проект също беше към Общински фонд „Култура“ и носеше названието „Коледни фантазии“. В рамките на проекта трябваше да бъде подготвен и представен пред публика в залата на ДКТ „Васил Друмев“ коледен балетен концерт. За съжаление този проект не можа да бъде реализиран, тъй като още през месец октомври беше преустановена дейността на школите. След кореспонденция с председателя на фонда се стигна до решението, че поради настъпилата в страната извънредна епидемиологична обстановка проектът не може да бъде реализиран. По тази причина беше сключено взаимно споразумение за прекратяване на договора и за възстановяване на преведената сума, което вече е направено в упоменатия по договора срок.

Финансова дейността

И 2020 г. премина при строго спазване на финансовата дисциплина. По обясними причини приходът от такси от школите, клубовете и колективите за любителско творчество намаляха с около 40%. Въпреки това завършваме годината с добър финансов резултат.

**Приходи:**

1. Приходи от държавна субсидия 49 590,00 лв.
2. Приходи от общинска субсидия 2 160,00 лв.
3. Приходи от наеми 2 380,00 лв.
4. Приходи от ренти,членски внос 834,00 лв.
5. Приходи по проекти 5 607,77 лв.
6. Приходи от дарения

Други приходи 4 675,70 лв.

Салдо 01.01.2020 г. 29 770,90 лв.

**Общо приходи 95 018,37 лв.**

**4. Разходи за 2020 г.:**

**-** заплати по трудови провоотношения 41 034,31 лв.

- хонорари по извънтрудови провоотношения 2 964,07 лв.

- командировки 92,00 лв.

- канцеларски материали 194,25 лв.

- консумативи, стопански разходи 6 105,37 лв.

- културно-масова дейност 1 980,81 лв.

* библиотечна дейност 5 266,01 лв.
* други /какви/ 2 574,39 лв.

(за 2 бр. компютърни конфигурации, касов апарат и др.)

* ремонт…………………… …………….... лв.

**Общо разходи за 2020 г. 60 211,21 лв.**

През изминалата година и Читалищното настоятелство работи в необичайни условия, почти без срещи на живо. Материалите бяха изпращани по електронната поща и понякога обсъждани по телефона. Но независимо от начина на работа всички въпроси, касаещи читалищната дейност бяха разглеждани своевременно и бяха взети съответните решения.

Накрая искам да изкажа благодарност на читалищното настоятелство, проверителната комисия и на щатния и нещатен читалищен екип, които въпреки извънредната ситуация, в която бяха поставени, работиха сплотено и отговорно за доброто на нашата културна институция и за духовността на нашия град.